O‘ZBEKISTON RESPUBLIKASI PREZIDENTINING 1996-YIL 30 NOYABRDAGI “XORIJIY SARMOYALAR IShTIROKIDAGI KORXONALARGA BERILADIGAN QO‘ShIMChA RAG‘BATLANTIRISh OMILLARI VA IMTIYOZLAR TO‘G‘RISIDA”GI FARMONIGA QISMAN O‘ZGARTIShLAR KIRITISh TO‘G‘RISIDA

Xorijiy sarmoyalar ishtirokidagi kichik va o‘rta korxonalarni rag‘batlantirish maqsadida:
 1. O‘zbekiston Respublikasi Prezidentining 1996-yil 30-noyabrdagi “Xorijiy sarmoyalar ishtirokidagi korxonalarga beriladigan qo‘shimcha rag‘batlantirish omillari va imtiyozlar to‘g‘risida”gi Farmonining 1-bandi quyidagi tarzda bayon qilinsin:
 “Belgilab qo‘yilsinki, 1998-yilning 1-aprelidan boshlab quyidagi shartlarga javob beradigan yangidan tashkil etiladigan korxonalar O‘zbekiston Respublikasi Adliya vazirligida va uning hududiy organlarida davlat ro‘yxatidan o‘tkazilishi lozim bo‘lgan xorijiy sarmoyalar ishtirokidagi korxonalar jumlasiga kiradi:
 korxonaning nizom jamg‘armasi 150 ming AQSh dollariga teng summadan kam bo‘lishi mumkin emas;
 korxona ishtirokchilaridan biri albatta xorijiy, yuridik shaxs bo‘lishi shart;
 xorijiy sarmoyalar ulushi korxona nizom jamg‘armasining kamida 30 foizini tashkil etishi zarur.
 Yangi tashkil etilayotgan korxonalar mazkur shartlarga javob bermagan taqdirda xorijiy sarmoyalar ishtirokidagi korxonalar jumlasiga kirmaydi hamda korxona joylashgan hududdagi shahar va tuman hokimliklarida belgilangan tartibda davlat ro‘yxatidan o‘tkazilishi lozim”.
 2. O‘zbekiston Respublikasi Vazirlar Mahkamasi bir haftalik muddat ichida O‘zbekiston Respublikasining amaldagi qonuniy va me’yoriy hujjatlariga mazkur Farmonga muvofiq ravishda tegishli o‘zgartish va qo‘shimchalar kiritish to‘g‘risida takliflar tayyorlasin.